**PELANTIKAN AHLI SPR IKUT PERLEMBAGAAN**

Episod perselisihan antara Gabungan Pilihan Raya Bersih dan Adil (BERSIH) dan Suruhanjaya Pilihan Raya (SPR) bukan perkara baharu malah berlaku sejak lama dahulu berkaitan pilihan raya kerana kononnya SPR tidak mengamalkan ketelusan dan sentiasa berpihak kepada kerajaan semasa.

Sebelum 2018, SPR sering dituduh tidak bebas, tidak telus dan menyeleweng dalam mengendalikan pilihan raya; dan juga mengatur persempadanan semula bahagian pilihan raya yang berpihak kepada kerajaan Barisan Nasional (BN) ketika itu.

Selepas Pilihan Raya Umum Ke-14 (PRU14) pada 2018, berlaku pertukaran kerajaan yang menyebabkan Pengerusi SPR, Tan Sri Mohd Hashim Abdullah dipaksa meletak jawatan diikuti oleh enam Ahli Suruhanjaya Pilihan Raya yang lain.

Walaupun telah meletak jawatan, satu tribunal masih ditubuhkan oleh kerajaan baharu kononnya bagi menyiasat tuduhan serius membabitkan enam ahli SPR iaitu bekas Timbalan Pengerusi SPR, Tan Sri Othman Mahmood, Datuk Md Yusop Mansor, Datuk Abdul Aziz Khalidin, Datuk Sulaiman Narawi, Datuk K Bala Singam dan Datuk Leo Chong Cheong berhubung peranan mereka dalam persiapan dan pelaksanaan PRU ke 14 ketika sebelum dan hari pengundian pada 9 Mei 2018.

Tribunal khas untuk menyingkirkan enam bekas ahli SPR bagaimana pun menjadi keliru dan menimbulkan persoalan selepas seorang peguam yang dilantik oleh Jabatan Peguam Negara berkata tindakan itu adalah perkara akademik memandangkan semua mereka telah meletakkan jawatan. Malah Menteri di Jabatan Perdana Menteri ketika itu, Datuk Liew Vui Keong juga berpandangan tiada keperluan untuk kerajaan menubuh tribunal bagi memecat mereka yang telah pun meletak jawatan.

Episod antara BERSIH-SPR bagaimana pun berakhir setelah Pengerusi baharu SPR yang sealiran dengan mereka dan Kerajaan ketika itu, Azhar Harun dilantik untuk mengisi kekosongan jawatan yang ditinggalkan oleh Tan Sri Mohd Hashim. Seterusnya tiga ahli SPR yang baharu daripada kelompok aktivis BERSIH dilantik menjadi ahli SPR.

Tiada sebarang bantahan mengenai pelantikan ahli SPR ketika itu kerana yang dilantik itu adalah orang-orang mereka. Sejak itu, BERSIH banyak dilibatkan dalam pelbagai program anjuran SPR dalam usaha untuk mentransformasi polisi berkaitan pilihan raya.

Selepas `Langkah Sheraton’ pada 2020 dan berlakunya perubahan kerajaan, Pengerusi SPR telah meninggalkan SPR kerana telah dilantik sebagai Speaker Dewan Rakyat menyebabkan agenda ahli SPR daripada BERSIH dan BERSIH sendiri terganggu terutama setelah bekas Setiausaha SPR, Tan Sri Abdul Ghani dilantik sebagai Pengerusi baharu.

Sejak akhir-akhir ini kita melihat pelbagai perkara dibangkitkan oleh BERSIH dengan tujuan menyerang institusi negara. Sasarannya bukan sahaja SPR, malah institusi seperti Yang di-Pertuan Agong, Majlis Raja-Raja (MRR) dan Perdana Menteri juga turut menjadi sasaran mereka.

Perlu kita ingat bahawa Negara mempunyai undang-undang dan Perlembagaan Persekutuan (PP) yang menjadi panduan utama dalam mentadbir negara bagi memastikan negara kekal harmoni dan bersatu padu.

Baru-baru ini BERSIH telah membangkitkan isu mengenai kaedah pelantikan Pengerusi dan Ahli SPR. BERSIH menginginkan supaya pelantikan ahli-ahli SPR dibuat melalui Jawatankuasa Khas Parlimen, sedangkan pelantikan Ahli-Ahli SPR adalah termaktub di bawah Perkara 114 (1) Perlembagaan Persekutuan di mana Yang di-Pertuan Agong selepas berunding dengan MRR hendaklah melantik ahli-ahli SPR.

BERSIH telah melahirkan kekecewaan dengan pelantikan Dato` Sri Ramlan Harun sebagai Pengerusi SPR yang baharu tanpa melalui Jawatankuasa Khas Parlimen. Kata mereka, proses lantikan ini seolah-olah bercanggah dengan Perkara 114(1) Perlembagaan Persekutuan, yang menyatakan bahawa anggota SPR hendaklah dilantik oleh Yang di-Pertuan Agong selepas berunding dengan Majlis Raja-Raja (MRR).

Perkara 114 (2) Perlembagaan Persekutuan pula menyentuh akan peri mustahaknya Yang di-Pertuan Agong melantik ahli-ahli SPR dalam kalangan individu yang mendapat kepercayaan awam. Dalam perkara ini, kita lihat pelantikan Pengerusi SPR, Dato’ Sri Ramlan (mantan Ketua Setiausaha) dan YBhg. Dato’ Sapdin (mantan Timbalan Setiausaha Kerajaan Negeri Sabah) merupakan bekas penjawat awam berpengalaman adalah bertepatan dan menepati kehendak Perlembagaan.

Penjawat awam semasa berkhidmat hendaklah mempunyai sifat berkecuali dengan politik. Dengan sifat ini, merekalah merupakan individu yang mendapat kepercayaan awam dan seharusnya dilantik dengan syarat semasa berkhidmat tidak memperlihatkan mereka menyokong mana-mana parti atau organisasi yang dikaitkan dengan parti politik.

Selain itu, BERSIH juga mempertikaikan pelantikan ini yang dikatakan tidak melalui MRR kerana MRR masih belum bersidang. Secara pentadbirannya, sesuatu kertas pertimbangan tidak semestinya hanya boleh dibawa semasa mesyuarat sahaja tetapi boleh juga dibuat secara edaran atas alasan kesegeraan dan keperluan mendesak.

Mungkin juga BERSIH kecewa atas pelantikan Ramlan sebagai Pengerusi baharu kerana mengharapkan Timbalan Pengerusi SPR yang sealiran dengan mereka itu akan naik pangkat dan mudah untuk mereka berurusan dengan SPR pada masa akan datang untuk meneruskan agenda reformasi pilihan raya mengikut acuan mereka.

Bercakap mengenai kaedah pelantikan Ahli-Ahli SPR, BERSIH sepatutnya sedar, apabila tiga bekas aktivis mereka telah dilantik sebagai ahli SPR iaitu Dr. Azmi Shahrom, Dr. Faisal Syam dan Zoe Randhawa (rujuk laman web rasmi SPR) dilantik pada tahun 2018 menggunakan kaedah yang sama (tanpa melalui jawatankuasa khas parlimen) dibolehkan pula.

Pada masa itu, BERSIH tidak sama sekali membantah pelantikan tersebut. Malah perkara ini telah diakui sendiri oleh, Dr. Azmi Shahrom (Timbalan Pengerusi SPR) semasa Kongres BERSIH 2024 pada 25 Mei yang lalu.

Semasa kongres tersebut Timbalan Pengerusi SPR itu secara terang-terangan mangakui bahawa pelantikan ahli Suruhanjaya dan beliau sendiri, tidak lagi diselubungi kerahsiaan dan amalan yang tidak jelas. Beliau juga berkata sudah tiba masanya untuk dijelaskan proses ini, yang mana dilakukan dengan lebih terbuka.

Jika Dr. Azmi telah mempertikaikan pelantikan beliau sendiri dan juga ahli-ahli SPR daripada BERSIH menerusi kaedah yang berlandaskan peruntukan di bawah Perlembagaan Persekutuan, sebagai seorang yang berprinsip dan bermaruah, beliau dan rakan-rakan beliau (ahli SPR) daripada BERSIH seharusnya beliau mengambil pendirian untuk meletakkan jawatan dan menyerahkan kepada Kerajaan untuk melantik orang lain yang lebih layak.

Luahan beliau itu secara tidak langsung telah mempertikai Perlembagaan Persekutuan itu sendiri, malah turut mempertikaikan kuasa Majlis Raja-Raja dan juga kuasa Yang Di-Pertuan Agong (YDPA) untuk melantik seorang ahli Suruhanjaya Pilihan Raya atas nasihat oleh Perdana Menteri.

Dr. Azmi sebagai Timbalan Pengerusi SPR juga tidak sepatutnya menjadikan Kongres BERSIH 2024 sebagai platform untuk menegur atau mengkritik dasar kerajaan secara terbuka kerana beliau adalah sebagai anggota penjawat awam yang tertakluk di bawah kuasa YDPA dan tidak boleh memberi kenyataan sewenang-wenangnya.

Sebelum dilantik sebagai Timbalan Pengerusi SPR, Dr. Azmi Shahrom, sememangnya adalah aktivis BERSIH (boleh rujuk video di Youtube penyertaan beliau perhimpunan BERSIH. Malah beliau pernah didakwa di bawah Akta Hasutan 1948. Keperibadian beliau yang bersikap liberal dan ketrampilan beliau yang berambut panjang juga tidak bersesuaian dengan imej seorang ahli SPR.

Jelas BERSIH bersikap `double standard’ dalam menuntut pembaharuan dan sebagainya, bila terkena pada orang sendiri tiada masalah, pandangan mengikut selera mereka dan matlamat menghalalkan cara.

Realitinya, pelantikan ahli-ahli SPR perlulah dalam kalangan tokoh terkemuka (*prominent figure*), berpengalaman luas dalam pelbagai bidang dan dihormati dalam masyarakat. Tapi apa yang kita lihat, pelantikan mereka bertiga langsung tidak menepati kehendak tersebut.

Pelantikan ahli SPR, Zoe Randhawa misalnya, dilantik pada usia yang terlalu muda iaitu 30 tahun. Bermakna beliau mempunyai tempoh selama 36 tahun lagi untuk mencapai umur persaraan mandatori 66 tahun. Apakah pengalaman yang beliau ada selain sebagai aktivis BERSIH dan kerap menyertai demonstrasi anjuran BERSIH. Jika di alam pekerjaan pada usia sebegini masih berperanan sebagai *junior executive* sahaja. Apa jasa mereka semua kepada negara. Realitinya, hanya sekadar ahli BERSIH.

Dalam kes seperti ini sepatutnya perlu ada panduan tertentu mengenai umur pelantikan seseorang ahli suruhanjaya agar tidak terlalu lama menjadi ahli SPR. Sepatutnya perlu ada had tempoh untuk seseorang boleh dilantik sebagai ahli SPR sepertimana pelantikan Ahli Dewan Negara, Yang Di-Pertuan Negeri, Hakim dan sebagainya.

Bayangkan seseorang ahli SPR memegang jawatan ahli suruhanjaya selama 40 tahun sehingga mereka pencen pada umur 66 tahun. Adalah perlu Akta Suruhanjaya Pilihan Raya 1957 dikaji semula dan meminda minimum had umur pelantikan dan had umur bersara agar seseorang ahli SPR sentiasa relevan dengan keadaan semasa.

Setiap ahli SPR yang dilantik, hendaklah bebas daripada melakukan tugas lain sama ada yang mendatangkan pendapatan atau pun tidak termasuk memegang apa-apa jawatan dalam organisasi sukarela termasuk menyambung pengajian di universiti.

Berdasarkan sumber, seorang ahli SPR didapati telah melanggar Akta Suruhanjaya Pilihan Raya 1957 [Akta 31] kerana sedang menyambung pengajian di sebuah universiti di peringkat Sarjana. Beliau kini sedang menjalankan kajian berkaitan pilihan raya mengenai peranan Pegawai Pengurus (RO) semasa pilihan raya. Persoalannya, bolehkah seorang ahli suruhanjaya menjalankan tugas lain seperti belajar dan sebagainya?

Sekiranya boleh, maka beliau perlu mendapatkan kebenaran khas memandangkan Seksyen 7 Akta Suruhanjaya Pilihan Raya 1957 [Akta 31] menyatakan bahawa anggota SPR disifatkan sebagai perkhidmat awam mengikut pengertian Kanun Keseksaan [Akta 574]. Jika penjawat awam, lazimnya perlu mendapatkan kelulusan Ketua Jabatan sekiranya mahu mengikuti pengajian mahupun secara separuh masa kerana dikhuatiri boleh menjejaskan tugas hakiki sebagai penjawat awam.

Selain itu, apabila membuat kajian berkaitan pilihan raya, sudah semestinya maklumat berkaitan SPR akan terdedah apatah lagi beliau merupakan seorang ahli SPR. Seksyen 9 Akta 31 turut menyatakan berkaitan penyiaran dan penzahiran maklumat tanpa kebenaran. Dalam konteks ini, ahli SPR perlulah mendapatkan kebenaran bertulis daripada Yang di-Pertuan Agong. Adakah perkara ini dipatuhi? Sekiranya tidak semestinya pelanggaran undang-undang telah berlaku.

Dalam hal ini, Timbalan Pengerusi SPR, Dr. Azmi secara jelas telah melakukan kesalahan dengan membuat kenyataan secara terbuka mempertikai dan mempersoal kaedah pelantikan beliau sendiri sebelum ini menerusi forum anjuran BERSIH. Pengakuan beliau juga secara tidak langsung mempertikai peranan MRR dan YDPA.

Adakah BERSIH pernah mempersoalkan pelantikan Dr. Azmi, Zoe dan Dr. Faisal? Tidak, kerana mereka itu adalah sealiran dengan mereka. Bagi Dr. Azmi pula, apakah tindakan beliau untuk mempertahankan prinsip sendiri? Adakah perlu kekal dalam SPR atau meletak jawatan?

Bercakap mengenai pemecatan, Perkara 114 (4) menyatakan pemecatan ahli SPR adalah sama seperti seorang Hakim Mahkamah Persekutuan. Jika ini diguna pakai, perlulah ada etika perlu dipatuhi oleh ahli-ahli SPR dalam menjalankan tugas mereka.

Dalam Kod Etika Hakim 2009 yang digubal di bawah Fasal (3B) Perkara 125 PP, seseorang hakim di bawah Seksyen 6(1) perlulah berkelakuan mengikut cara yang menggalakkan integriti dan kesaksamaan, manakala Seksyen 6(2)(b) pula menyatakan seorang hakim tidak boleh menggunakan prestij jawatan untuk memajukan kepentingan peribadi atau orang lain.